b'\n_START_ARTICLE_\nTrillium ovatum\n_START_SECTION_\nKendetegn\n_START_PARAGRAPH_\nTrillium ovatum er en fler\xc3\xa5rig, urteagtig plante med en opret v\xc3\xa6kst. Den enlige, ugrenede st\xc3\xa6ngel er opret og b\xc3\xa6rer forneden et antal kransstillede blade. St\xc3\xa6nglen er h\xc3\xa5rl\xc3\xb8s, men d\xc3\xa6kket forneden af et brunligt hylster. Bladene er meget bredt ovale eller \xc3\xa6gformede med hel rand. Oversiden er gr\xc3\xa6sgr\xc3\xb8n og rynket med fem fors\xc3\xa6nkede hovedribber. Undersiden er lysegr\xc3\xb8n. Blomstringen foreg\xc3\xa5r i maj-juni, hvor man finder den enlige blomst endestillet \xc3\xb8verst p\xc3\xa5 skuddet, men st\xc3\xb8ttet af tre kransstillede h\xc3\xb8jblade. Blomsten er 3-tallig og regelm\xc3\xa6ssig med hvide kronblade, der bliver lyser\xc3\xb8de til brunr\xc3\xb8de hen mod afblomstringen. Frugterne er kapsler med mange, sm\xc3\xa5 fr\xc3\xb8._NEWLINE_Rodsystemet best\xc3\xa5r af en kort, tyk jordst\xc3\xa6ngel, der b\xc3\xa6rer talrige, tr\xc3\xa6vlede r\xc3\xb8dder._NEWLINE_Planten n\xc3\xa5r 0,45 m h\xc3\xb8jde og 0,30 m bredde.\n_START_SECTION_\nHjemsted\n_START_PARAGRAPH_\nTrillium ovatum er naturligt udbredt i det nordvestlige USA og det sydvestlige Canada, dvs. fra det sydlige British Columbia og Alberta over Washington, Oregon og Montana til Wyoming og det nordlige Colorado. Overalt er arten knyttet til letskygget skovbund med et tykt f\xc3\xb8rnelag og en jord, der er sur til neutral, humusrig og vedvarende fugtig, men dog veldr\xc3\xa6net._NEWLINE_I Olympic National Park, som ligger p\xc3\xa5 Olympichalv\xc3\xb8en vest for Seattle, Washington, USA, findes nogle skove i lavlandet og p\xc3\xa5 dalbunden mellem bjergene, hvor denne art vokser sammen med bl.a. Almindelig Linn\xc3\xa6a, Amerikansk Skovstjerne, Broget Skumspir\xc3\xa6a, Busket Bjergt\xc3\xa9, B\xc3\xb8lle (flere arter), Drue-Hyld, Gr\xc3\xb8n Douglasgran, K\xc3\xa6mpe-Thuja, K\xc3\xa6mpe-\xc3\x86delgran, Sitka-Gran, Sm\xc3\xa5hjerte, Sv\xc3\xa6rdbregne, Vestamerikansk Hemlock og Vestamerikansk Mahonie'